贾至
闲居秋怀，寄阳翟陆赞府、封丘高少府
今日霖雨霁，飒然高馆凉。秋风吹二毛，烈士加慨慷。
忆昔皇运初，众宾俱龙骧。解巾佐幕府，脱剑升明堂。
郁郁被庆云，昭昭翼太阳。鲸鱼纵大壑，鸑鷟鸣高冈。
信矣草创时，泰阶速贤良。一言顿遭逢，片善蒙恩光。
我生属圣明，感激窃自强。崎岖郡邑权，连骞翰墨场。
天朝富英髦，多士如珪璋。盛才溢下位，蹇步徒猖狂。
闭门对群书，几案在我旁。枕席相远游，聊欲浮沧浪。
八月白露降，玄蝉号枯桑。舣舟临清川，迢递愁思长。
我有同怀友，各在天一方。离披不相见，浩荡隔两乡。
平生霞外期，宿昔共行藏。岂无蓬莱树，岁晏空苍苍。